આવતા વર્ષથી આમ થતું અટકાવવા આ નિયમોમાં શક્ય હશે તો ફેરફાર વિચારવા જોઈશે. પણ અક્ષરનાદની આ સ્પર્ધામાં એ રીતે ભાગ ન લઈ શકેલા અને ડિસ્ક્વોલિફાય થયેલા મિત્રો ઘણાં છે, જો કે નિયમ પૂરેપૂરી સ્પષ્ટ રીતે મૂકેલા હોવાથી તેમાં કોઈ છૂટછાટ આપી શકું એમ નથી. આ વખતે સદનસીબે માઈક્રોફિક્શનને બદલે બોધકથા કે બાળવાર્તા ઓછી આવી છે. દર વખતની જેમ આ વખતે અમુક લઘુકથા આવી છે. ઘણાં મિત્રોના નામ પ્રથમ વખત વાંચવા મળ્યા છે, અને પ્રથમ પ્રયત્ન તરીકે જોઈએ તો તેમની કૃતિઓ અદભુત છે તેમાં શંકાને કોઈ સ્થાન નથી. તેમની કલમને ઈશ્વર વધુ બળ આપે અને આવનારા સમયમાં તેઓ વધુ સબળ કૃતિઓ રચી શકે એ માટે તેમને શુભકામનાઓ.